Watter # kies jy? – Lekkervurigeaffêre
Besluite, Die aarde, Geloof, Lesse
Date: September 23, 2018Author: Lekkervurigeaffêre 13 Comments
Dié is 'n ompad storie op my hart gedruk.
Daar is die afgelope maand 'n argeologiese ontdekking gemaak. Die oudste teken van oermense se teenwoordigheid en ontwikkeling is by 'n plek in Suid Afrika gevind. Vista-ryke Blombosgrot in die Suid-Kaap is waar 'n tekening wat alte veel na ons moderne kommunikasiemiddel die hutsmerk # (hashtag) lyk, is opgegrawe. Die slim mense wat ons oer-herkoms bestudeer reken die stuk betekende gesteente is meer as 70 000 jaar ouer. Dis ouer as die vooreen oudste gesteente met gekrabbel op wat in Spanje ontdek is en aan die Neandertalman toegeskrywe word.
So beteken dit Homo Sapiens is slimmer as die Neanderthlman, wonder ek nou so by myself? Is jy is bewus van die argument dat ware Afrikane kinders van Homo Sapiens is, en dat diegene meer lig van kleur mense glo Afrika as Homo Sapiens verlaat het, en in die Noordelike halfrond deur kontak en vermenging Neandertal gene te danke het vir 'n ligter velkleur, en so aan ensovoorts. (Gaan lees self oor die sienswyses by: https://www.livescience.com/28036-neanderthals-facts-about-our-extinct-human-relatives.html )
Kan jy nou in die rassistiese klimaat wat op sosiale media geskep word watter redenasies hierdie 70 000-jaar oue hutsmerk kan ontketen? O my vy! Maar dis nie die storie wat ek wil aanroer nie.
Terug by my gedagtegang.
Die moderne gebruik van die hutsmerk is meestal om seker te maak jy trek aandag op sosiale media. Sou jy #Blombosgrot, #DaarIsNiksNuutOnderDieSon, #Hutsmerk so aanteken, en iemand soek een van daardie woorde of woordstringe, sal ons vriendin Google seker maak jou geskribbel duik in 'n soektog op. Die # is soos om jou hand in die grenslose klaskamer van die wêreld op te steek. Jy weet daai kinderlike opgewonde oomblik in die klas war jy met jou hand in die lug smeek, "Vra my, erken my, ek is slim, ek is oulik want ek ken die antwoord of ek het 'n opinie."
Kyk gou hier, voor ek verder relaas.
Die algemene opinie is dus dat ons vriend hutsmerk begin het by die Romeine as 'n mate en gewigte oftewel pondteken, toe vervorm wetenskaplike en mediese geskribbel dit , en toe kom telefoon-en rekenaartegnologie en toe Twitter. Pffft. Nee man, die oermense het dit reeds gebruik om moontlik iets sinvol aan te dui. Miskien beteken # 'ek was voor jou hier!'
Om Shrek se analogie te gebruik oor ondiere (ogres) wat soos uie is, hulle het lae. Woorde en simbole is ook soos uie. Lae en lae betekenis. Ek dink so by myself, die oeroue hutsmerk op die klip by Blombosgrot is miskien in die mens se oer-genitika gebêre, en het oor die tye heen in ons onthou teruggekom omdat ons sin moet maak van ons immer veranderende wêreld. Inderdaad, dan is daar niks nuut onder die son nie!
Liewe leser, dit bring my by 'n gedagte dat argeologie, geologie en al die -gies in die moderne wêreld, 'n soeke na die oorsprong van die mens, 'n behoefte is om te behoort. Om 'n geslagregister daar te stel wat sê ons is familie, ons hoort iewers.
God het vir ons reeds geslagregisters se belang in die Bybel verduidelik. Ek negeer nie slim mense se werk nie. Onthou asseblief my ou verduidelikinkie aan die begin van hierdie ompadstorie. Hierdie is maar my dink.
Kom ons begin by die begin. Adam en Eva word na God se beeld geskape. Hulle foeter die paradyslike bestaan wat beplan is op. Want hulle is nie God nie, hulle is net na Sy beeld geskape. Vrye wil is die doring in die vlees. Adam en Eva, bannelinge moet nou wroeg en sweet om te bestaan. In pyn, soos sy gewaarsku is, baar Eva twee seuns. Kain en Abel. Nou ou Kain, ag, ja. Hy sal in ewigheid bekend staan as die eerste moordenaar, sy broer die eerste martelaar en eerste mens wat by God in die hemel is.
Kain vat sy paai en waai en gaan maak sy make, met 'n klomp omgee en bemoeienis van God. Na hy weg is, word Set gebore.
Gaan lees in Genesis 4 en 5 die twee broers se storie. Kain het genade van God ontvang, hy kon wegtrek en 'n lewe gaan maak. Ek slaan my hande saam. Want wat uit Kain met genade en al spruit is baie talentvolle mense – mense wat stede gebou het, veeboere, koper en ystersmede, kunstenaars. Maar ook geweldadige mense, wraaksugtige mense. Lameg se woorde laat ys my hart omklem: "Ada en Silla, luister baie mooi en spits julle ore: ek, Lameg, ek duld niks van niemand nie. Ek sal 'n man doodmaak wat my wil wond en 'n seun wat my wil beseer. 24Kain is sewe keer gewreek, maar ek, Lameg, sal 77 keer gewreek word." Nêrens lees jy van 'n verhouding met God nie. Vergete is God se genade en beskerming aan Kain. Belang in mag en besittings en rykdom. Selfsug. Ekkigheid. Laat dit jou nie aan ons moderne wêreld dink nie?
Dan lees mens die stamboom van Set: "Gen4:25 Adam en Eva het weer 'n kind gehad en hulle het hom Set genoem. Eva het gesê: "Die Here het my 'n ander kind gegee in die plek van Abel wat deur sy broer Kain vermoor is." 26Set het ook 'n seun gehad en hom Enos genoem. In die tyd van Enos het die mense die Here begin aanbid.
Die name van die mense wat voor die groot watervloed geleef het
30Lameg het na die geboorte van Noag nog 595 jaar geleef en ook nog ander seuns en dogters gehad. 31Lameg was dus 777 jaar oud toe hy dood is. 32Noag was 500 jaar oud toe sy seuns, Sem, Gam en Jafet, gebore is."
Mense wat lank geleef het, en nes Kain se mense gewerk en oorleef het. Maar met die verskil: hulle het God aanbid. Hulle was mense na God se hart. Hulle geboorte en sterfdatums is in God se Woord aangeteken.
Dit is die oermense wat ek in my stamboom wil hê. Feilbare mense wat geweet het God is daar, alomteenwoordig en aanbiddenswaardig.
Wat is jou #?
Ek kies #GodSeKind
Verdere luister en leesgoed:
#GodseKindersArgeologieBlombosgrotBybelgenadeHutsmerkKain en Set se nageslagMensdom
Previous Previous post: Blitsverkoper:Die Barge @ Die Dam
Next Next post: Broodina breekslag
13 thoughts on "Watter # kies jy?"
Baie interessant, Lekkervurig. As ek weer kon studeer, sou ek graag 'n argeoloog wou wees. Hierdie veld boei my geweldig en die miljoene vrae oor die mens se herkoms bly fassinerend.
Ek lê in die bed in Bangkok, onthou by ons is dit nou 21h00, en ons werk hard so ons is kapoet, en ek lees jou skrywe hardop vir my meisiekind voor. Dankie hiervoor, Lekkervurig. Dankie vir hierdie fenomenale uitleg! Ek het elke woord ingedrink, want dit is ware feite wat op so ń eenvoudige manier uiteengesit is.
Dis goed geskryf Lekkervurig. Ek verwonder my ook aan die mens se soeke wanneer dit duidelik in die bybel uiteengesit is waar ons oorsprong lê. Definitief #God se kind
#Godskind beslis. Sonder twyfel. Anders niks.
'n Baie ou omie wat keer op keer sy hand na my uitsteek, glo nie. Hy het altzheimers, maar is geweldig interessant. Was op sy dae 'n professor. Hy beweer Die mens het God geskep, want almal was nog altyd besig om 'n god te vibd. Toe sê ek: Die rede? Want Hy was nog altyd daar en die skepping getuig daarvan, daarom soek hulle Hom. Dit kan dalk wees, sê hy. Ek noem ook dat Hy Homself al soveel keer vur my gewys het. En hy sê: Then you must be so thankful.
Net interessant dat hy keer op keer met my daaroor begin praat. Ek glo hy soek antwoorde.
Ek wonder wat die rede is dat die mense van die Bybelse tyd, so oud geword het?
Dankie vir jou blog, ek lees altyd oor die geslagsregisters, jy lê dit so mooi uiteen
Soos wat ek verstaan, het mense net tot by Noag oud geword, die aarde het na die vloed verander. Lees hier https://answersingenesis.org/bible-timeline/genealogy/did-adam-and-noah-really-live-over-900-years/
Wat 'n ongelooflike insiggewende artikel.
So daai advertensie wat sê: "… the 1st man to become 200 years old, has already been born" is nie heeltemal waar nie, tipies